b"\n_START_ARTICLE_\nCharles Nungesser\n_START_SECTION_\nPrimii ani\n_START_PARAGRAPH_\nCharles Nungesser s-a n\xc4\x83scut \xc3\xaen 15 martie 1892 la Paris \xc8\x99i, \xc3\xaenc\xc4\x83 de copil, a fost foarte interesat de sporturile competitive. Dup\xc4\x83 ce a urmat \xc3\x89cole des Arts et M\xc3\xa9tiers, unde a fost un elev mediocru care, totu\xc8\x99i, a excelat \xc3\xaen sporturi ca boxul, a plecat \xc3\xaen America de Sud - mai \xc3\xaent\xc3\xa2i la Rio de Janeiro, Brazilia, pentru a-\xc8\x99i c\xc4\x83uta un unchi care nu putuse fi localizat \xc8\x99i apoi la Buenos Aires, Argentina, unde a lucrat ca mecanic auto \xc3\xaenainte de a deveni pilot de curse profesionist. Interesul s\xc4\x83u fa\xc8\x9b\xc4\x83 de cursele de vitez\xc4\x83 i-au deturnat cur\xc3\xa2nd interesul c\xc4\x83tre avioane; Nungesser a \xc3\xaenv\xc4\x83\xc8\x9bat s\xc4\x83 zboare pe un avion Bl\xc3\xa9riot de\xc8\x9binut de un prieten. Dup\xc4\x83 ce \xc8\x99i-a g\xc4\x83sit \xc3\xaen cele din urm\xc4\x83 unchiul disp\xc4\x83rut, el a lucrat pe planta\xc8\x9biile de trestie de zah\xc4\x83r din provincia Buenos Aires.\n_START_SECTION_\n\xc3\x8enrolarea \xc3\xaen cavalerie\n_START_PARAGRAPH_\nC\xc3\xa2nd a izbucnit Primul R\xc4\x83zboi Mondial, Nungesser s-a \xc3\xaentors \xc3\xaen Fran\xc8\x9ba, unde s-a \xc3\xaenrolat \xc3\xaen Regimentul 2 Husari. \xc3\x8en timpul unei patrul\xc4\x83ri, el \xc8\x99i mai mul\xc8\x9bi solda\xc8\x9bi au capturat o ma\xc8\x99in\xc4\x83 de patrulare german\xc4\x83 Mors, dup\xc4\x83 ce i-au ucis pe ocupan\xc8\x9bii acesteia. Acest lucru i-a impresionat pe superiorii s\xc4\x83i \xc8\x99i el a fost decorat ulterior cu M\xc3\xa9daille militaire, aprob\xc3\xa2ndu-i-se cererea de a fi transferat \xc3\xaen Serviciul Aeronautic.\n_START_SECTION_\nActivitatea \xc3\xaen cadrul Service A\xc3\xa9ronautique\n_START_PARAGRAPH_\n\xc3\x8en calitate de pilot militar, a fost transferat \xc3\xaen Escadrila VB106. \xc3\x8en timp ce se afla acolo, \xc3\xaen iulie 1915, el a dobor\xc3\xa2t primul s\xc4\x83u avion, un Albatros german \xc8\x99i a fost distins cu Croix de guerre. Aceast\xc4\x83 ac\xc8\x9biune a declan\xc8\x99at legenda lui Nungesser. Pe 31 iulie 1915, Nungesser \xc8\x99i mecanicul s\xc4\x83u, Roger Pochon, erau \xc3\xaentr-o misiune de gard\xc4\x83. Cei doi au decolat cu un Voisin 3LAS \xc3\xaen ciuda faptului c\xc4\x83 Nungesser avea de \xc3\xaendeplinit sarcini la sol. Au \xc3\xaent\xc3\xa2lnit cinci aeronave Albatros cu dou\xc4\x83 locuri, iar duo-ul francez a dobor\xc3\xa2t unul dintre ele l\xc3\xa2ng\xc4\x83 Nancy, Fran\xc8\x9ba. Revenind la baza aviatic\xc4\x83, Nungesser a fost plasat \xc3\xaen stare de arest timp de opt zile pentru insubordonare. Apoi, el a fost decorat \xc8\x99i trimis pentru a fi instruit ca pilot de lupt\xc4\x83 pe avioanele Nieuport._NEWLINE_\xc3\x8en momentul \xc3\xaen care Nungesser a p\xc4\x83r\xc4\x83sit escadrila VB106, el zburase \xc3\xaen 53 de misiuni de bombardare. El a inscrip\xc8\x9bionat, de asemenea, cel pu\xc8\x9bin unul dintre avioanele escadrilei cu un semn personal \xc3\xaensp\xc4\x83im\xc3\xa2nt\xc4\x83tor: un craniu de pirat \xc8\x99i dou\xc4\x83 oase \xc3\xaencruci\xc8\x99ate \xc8\x99i un sicriu cu dou\xc4\x83 lum\xc3\xa2n\xc4\x83ri._NEWLINE_\xc3\x8en noiembrie 1915, dup\xc4\x83 reinstruire, el a fost transferat la Escadrila N.65 \xc8\x99i \xc3\xaencorporat mai t\xc3\xa2rziu \xc3\xaen celebra Escadril\xc4\x83 Lafayette, compus\xc4\x83 din voluntari americani. \xc3\x8en timp ce-\xc8\x99i vizita escadrila \xc3\xaentr-una din perioadele sale de convalescen\xc8\x9b\xc4\x83 pentru vindecarea r\xc4\x83nilor, el a luat un avion \xc8\x99i a dobor\xc3\xa2t o aeronav\xc4\x83 german\xc4\x83. P\xc3\xa2n\xc4\x83 la sf\xc3\xa2r\xc8\x99itul anului 1916, el pretindea c\xc4\x83 avea 21 de victorii aeriene.\n_START_SECTION_\nActe de indisciplin\xc4\x83\n_START_PARAGRAPH_\n\xc3\x8en ciuda faptului c\xc4\x83 era un pilot multiplu decorat, Nungesser a fost plasat de mai multe ori \xc3\xaen stare de arest pentru c\xc4\x83 a zburat f\xc4\x83r\xc4\x83 permisiune. I-a displ\xc4\x83cut stricta disciplin\xc4\x83 militar\xc4\x83 \xc8\x99i a plecat deseori la Paris pentru a se bucura de c\xc3\xa2t mai multe pl\xc4\x83ceri (cum ar fi alcoolul \xc8\x99i femeile). El era un pilot de v\xc3\xa2n\xc4\x83toare ale c\xc4\x83rui fapte eroice \xc3\xaempotriva germanilor au fost mediatizate pe larg \xc3\xaen Fran\xc8\x9ba. Aspectul pl\xc4\x83cut al lui Nungesser, personalitatea carismatic\xc4\x83 \xc8\x99i atrac\xc8\x9bia pentru pericol, femei frumoase, vin \xc8\x99i ma\xc8\x99ini rapide l-au f\xc4\x83cut \xc3\xaentruchiparea stereotipic\xc4\x83 a asului avia\xc8\x9biei. El sosea, uneori, pentru a-\xc8\x99i \xc3\xaencepe patrularea de diminea\xc8\x9b\xc4\x83 \xc3\xaembr\xc4\x83cat \xc3\xaenc\xc4\x83 \xc3\xaen smochingul pe care-l purtase \xc3\xaen noaptea anterioar\xc4\x83 \xc8\x99i ocazional chiar cu o partener\xc4\x83 de sex feminin. \xc3\x8en contrast cu nesociabilul as al avia\xc8\x9biei franceze Ren\xc3\xa9 Fonck, Nungesser era admirat de camarazii s\xc4\x83i. El a suferit un accident foarte ur\xc3\xa2t la 6 februarie 1916 c\xc3\xa2nd \xc8\x99i-a rupt ambele picioare \xc8\x99i a fost r\xc4\x83nit de multe ori. \xc8\x98chiop\xc4\x83ta adesea din cauza r\xc4\x83nilor \xc8\x99i leziunilor c\xc4\x83 trebuia s\xc4\x83 fie ajutat de colegi s\xc4\x83 urce \xc3\xaen avion.\n_START_SECTION_\nR\xc4\x83ni \xc8\x99i leziuni\n_START_PARAGRAPH_\nPe la sf\xc3\xa2r\xc8\x99itul r\xc4\x83zboiului, Nungesser avea numeroase r\xc4\x83ni \xc8\x99i leziuni, potrivit unui rezumat succint: \xe2\x80\x9eFractur\xc4\x83 de craniu, como\xc8\x9bie cerebral\xc4\x83, leziuni interne (multiple), cinci fracturi ale maxilarului superior, dou\xc4\x83 fracturi ale maxilarului inferior, bucat\xc4\x83 de \xc8\x99rapnel antiaerian turnat [sic] \xc3\xaen bra\xc8\x9bul drept, luxa\xc8\x9bie de genunchi (st\xc3\xa2ng \xc8\x99i drept), redislocare a genunchiului st\xc3\xa2ng, ran\xc4\x83 de glon\xc8\x9b \xc3\xaen gur\xc4\x83, ran\xc4\x83 de glon\xc8\x9b \xc3\xaen ureche, atrofie a tendoanelor de la piciorul st\xc3\xa2ng, atrofia mu\xc8\x99chilor gambei, clavicul\xc4\x83 dislocat\xc4\x83, \xc3\xaencheietura m\xc3\xa2inii dislocat\xc4\x83, glezna dreapt\xc4\x83 disclocat\xc4\x83, din\xc8\x9bi lips\xc4\x83, contuzii prea numeroase pentru a fi men\xc8\x9bionate\xe2\x80\x9d.\n_START_SECTION_\nColaborarea \xc3\xaen industria filmului\n_START_PARAGRAPH_\nDup\xc4\x83 \xc3\xaencheierea Primului R\xc4\x83zboi Mondial \xc3\xaen noiembrie 1918, Nungesser a \xc3\xaencercat s\xc4\x83 organizeze p \xc8\x99coal\xc4\x83 particular\xc4\x83 de avia\xc8\x9bie, dar nu a reu\xc8\x99it s\xc4\x83 atrag\xc4\x83 destui elevi. Din moment ce recesiunea economic\xc4\x83 de dup\xc4\x83 Primul R\xc4\x83zboi Mondial \xc3\xaei l\xc4\x83sase pe mul\xc8\x9bi a\xc8\x99i ai avia\xc8\x9biei f\xc4\x83r\xc4\x83 un loc de munc\xc4\x83, el a decis s\xc4\x83-\xc8\x99i \xc3\xaencerce \xc8\x99ansa \xc3\xaen industria filmului din Statele Unite ale Americii, unde zborurile eroice erau o tem\xc4\x83 foarte popular\xc4\x83. \xc3\x8en perioada \xc3\xaen care se afla \xc3\xaen SUA pentru a participa la realizarea filmului Dawn Patrol el a devenit interesat de ideea de a face un zbor transatlantic \xc8\x99i le-a spus prietenilor s\xc4\x83i c\xc4\x83 urm\xc4\x83toarea sa c\xc4\x83l\xc4\x83torie \xc3\xaen America va fi pe calea aerului._NEWLINE_\xc3\x8en 1923, Nungesser s-a logodit cu Consuelo Hatmaker; ei s-au c\xc4\x83s\xc4\x83torit \xc3\xaen 1923 \xc8\x99i au divor\xc8\x9bat \xc3\xaen 1926.\n_START_SECTION_\n\xc3\x8encercarea de v\xc3\xa2nzare de avioane\n_START_PARAGRAPH_\nLa sf\xc3\xa2r\xc8\x99itul anului 1923, Nungesser a realizat o c\xc4\x83l\xc4\x83torie cu rezultate nefavorabile c\xc4\x83tre Havana. Dup\xc4\x83 ce a fost invitat de c\xc4\x83tre secretarul pre\xc8\x99edintelui, Jos\xc3\xa9 Manuel Cortina, atunci c\xc3\xa2nd acesta din urm\xc4\x83 era \xc3\xaen vacan\xc8\x9b\xc4\x83 la Paris, se p\xc4\x83rea c\xc4\x83 Nungesser primise o ofert\xc4\x83 din partea guvernului cubanez. \xc3\x8en orice caz, Nungesser a adus cu el patru aeronave SPAD din Primul R\xc4\x83zboi Mondial, precum \xc8\x99i doi colegi veterani. Nungesser bazeaz\xc4\x83 SPADs cu Cubanez aviatie de la Campo Columbia. El a propus cubanezilor s\xc4\x83 cumpere cel pu\xc8\x9bin patruzeci de avioane de la el. C\xc3\xa2nd Armata Cubanez\xc4\x83 a refuzat cump\xc4\x83rarea de avioane din cauza bugetului s\xc4\x83u redus, Nungesser a insistat at\xc3\xa2t de agresiv \xc3\xaen fa\xc8\x9ba Congresului Cubanez c\xc4\x83 \xc8\x99eful Marelui Stat Major al Armatei Cubaneze, generalul Alberto Herrera y Franchi, a amenin\xc8\x9bat c\xc4\x83-l va alunga din \xc8\x9bar\xc4\x83 pe Nungesser. Pe 10 februarie 1924 asul francez \xc8\x99i-a \xc3\xaencheiat sejurul s\xc4\x83u cubanez cu o demonstra\xc8\x9bie aviatic\xc4\x83, fondurile ob\xc8\x9binute fiind donate \xc3\xaen scopuri caritabile.\n_START_SECTION_\nDispari\xc8\x9bia lui Nungesser\n_START_PARAGRAPH_\nFran\xc3\xa7ois Coli, un navigator cunoscut deja pentru efectuarea unor zboruri istorice de-a lungul M\xc4\x83rii Mediterane, pl\xc4\x83nuia realizarea unui zbor transatlantic \xc3\xaenc\xc4\x83 din 1923, cu camaradul s\xc4\x83u de r\xc4\x83zboi Paul Tarascon, un alt as al avia\xc8\x9biei franceze. C\xc3\xa2nd Tarascon a trebuit s\xc4\x83 renun\xc8\x9be din cauza unei r\xc4\x83ni produse \xc3\xaen urma unui accident, Nungesser l-a \xc3\xaenlocuit. Nungesser \xc8\x99i Coli au decolat de pe aeroportul Le Bourget de l\xc3\xa2ng\xc4\x83 Paris, la 8 mai 1927, \xc3\xaendrept\xc3\xa2ndu-se spre New York \xc3\xaen aeronava L'Oiseau Blanc (Pas\xc4\x83rea alb\xc4\x83), un biplan Levasseur PL.8 pictat cu \xc3\xaensemnele lui Nungesser din timpul r\xc4\x83zboiului. Avionul lor a fost v\xc4\x83zut pentru ultima oar\xc4\x83 p\xc4\x83r\xc4\x83sind Irlanda \xc8\x99i, din moment ce ei n-au mai ajuns la destina\xc8\x9bie, s-a presupus c\xc4\x83 avionul s-a pr\xc4\x83bu\xc8\x99it \xc3\xaen Atlanticul de Nord. Dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu, aviatorul american Charles Lindbergh a traversat cu succes oceanul de la New York la Paris \xc8\x99i a fost primit de francezi ca un erou imens, chiar dac\xc4\x83 ei pl\xc3\xa2ngeau dispari\xc8\x9bia lui Nungesser \xc8\x99i Coli._NEWLINE_De-a lungul anilor, au existat diverse investiga\xc8\x9bii pentru a \xc3\xaencerca s\xc4\x83 se afle ce s-a \xc3\xaent\xc3\xa2mplat cu Nungesser \xc8\x99i Coli. Cei mai mul\xc8\x9bi cred c\xc4\x83 avionul s-a pr\xc4\x83bu\xc8\x99it \xc3\xaen Atlantic din cauza unei furtuni, dar aeronava nu a fost niciodat\xc4\x83 recuperat\xc4\x83. O ipotez\xc4\x83 alternativ\xc4\x83 este c\xc4\x83 aeronava s-ar fi putut pr\xc4\x83bu\xc8\x99i \xc3\xaen Maine._NEWLINE_Un articol de pres\xc4\x83 ce dezv\xc4\x83luia c\xc4\x83 Nungesser \xc8\x99i Coli au ajuns \xc3\xaen condi\xc8\x9bii de siguran\xc8\x9b\xc4\x83, urmat de o descriere detaliat\xc4\x83 a festivit\xc4\x83\xc8\x9bilor, s-a dovedit a fi o fars\xc4\x83. Sentimentul anti-american pe care l-a generat au f\xc4\x83cut ca Lindbergh s\xc4\x83 fie sf\xc4\x83tuit s\xc4\x83-\xc8\x99i am\xc3\xa2ne propriul zbor timp de c\xc3\xa2teva s\xc4\x83pt\xc4\x83m\xc3\xa2ni, p\xc3\xa2n\xc4\x83 ce furia si resentimentele francezilor s-ar mai fi domolit.\n_START_SECTION_\nIn memoriam\n_START_PARAGRAPH_\nMai multe str\xc4\x83zi din Fran\xc8\x9ba sunt numite dup\xc4\x83 Nungesser, de obicei, \xc3\xaen comun cu Coli._NEWLINE_\xc3\x8en 1928, Ontario Surveyor General a numit o serie de lacuri din partea de nord-vest a provinciei pentru a-i onora pe aviatorii care au murit \xc3\xaen 1927, \xc3\xaen \xc3\xaencercarea de a reu\xc8\x99i zborul transoceanic. Printre acestea sunt Lacul Nungesser (51\xc2\xb029\xe2\x80\xb2N 93\xc2\xb031\xe2\x80\xb2W) \xc8\x99i Lacul Coli (51\xc2\xb019\xe2\x80\xb2N 93\xc2\xb035\xe2\x80\xb2W)._NEWLINE_Ora\xc8\x99ul Gander, NL, Canada a numit o strad\xc4\x83 dup\xc4\x83 Charles Nungesser (48.953497, -54.612927). Ora\xc8\x99ul modern Gander a fost fondat la sf\xc3\xa2r\xc8\x99itul anilor 1950 \xc8\x99i majoritatea str\xc4\x83zilor sale poart\xc4\x83 numele unor aviatori celebri.\n_START_SECTION_\nCharles Nungesser \xc3\xaen film\n_START_PARAGRAPH_\nContrar zvonurilor, Nungesser nu a fost unul dintre pilo\xc8\x9bii cascadori mor\xc8\x9bi \xc3\xaen timpul film\xc4\x83rilor la Hell's Angels (1930), filmul epic de avia\xc8\x9bie al lui Howard Hughes._NEWLINE_\xc3\x8en anii 1970, un film francez cu acela\xc8\x99i titlu (L'as des as) cu Jean-Paul Belmondo \xc3\xaen rolul principal a folosit multe anecdote despre via\xc8\x9ba lui Nungesser. \xc3\x8en afar\xc4\x83 de luptele aeriene, via\xc8\x9ba sa de noapte din Paris a devenit un soi de legend\xc4\x83."